Proposta għal regolament (UE) tal-Parlament Ewropew u tal-Kunsill li jemenda r-regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta' Jannar 2009 sal-31 ta' Diċembru 2011 /* KUMM/2010/0142 finali - COD 2010/0140 */





[pic] | IL-KUMMISSJONI EWROPEA | Brussel 26.5.2010 KUMM(2010) 142 finali 2010/0140 (COD) Proposta għal REGOLAMENT (UE) TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta' Jannar 2009 sal-31 ta' Diċembru 2011 MEMORANDUM TA’ SPJEGAZZJONI L-Unjoni Ewropea tagħti preferenzi kummerċjali lill-pajjiżi li qed jiżviluppaw fil-qafas tas-sistema ta' preferenzi ġeneralizzati (is-SPĠ). Is-SPĠ hija implimentata permezz ta' Regolamenti suċċessivi li japplikaw skema ta' preferenzi ġeneralizzati ta' tariffi b'perjodu ta' applikazzjoni ta' tliet snin fl-istess waqt. L-iskema attwali hija stabbilita permezz tar-Regolament tal-Kunsill (KE) Nru 732/2008 li għandu jiskadi fil-31 ta' Diċembru 2011. Wara din id-data l-attività tas-SPĠ għandha tiskadi sakemm ma titteħidx azzjoni leġiżlattiva xierqa biex tiżgura l-kontinwità. Ir-Regolament suċċessur tas-SPĠ għandu jkun ibbażat fuq proposta mill-Kummissjoni filwaqt li tqis kif xieraq il-kunsiderazzjonijiet rilevanti dwar l-effettività tas-SPĠ attwali fil-kisba tal-għanijiet u li tipproponi emendi bħal dawn li għandhom jiżguraw l-effettività ssuktata tiegħu fil-ġejjieni. Il-ħidma interna għat-tħejjija ta' proposta tal-Kummissjoni fuq Regolament suċċessur bdiet b'konsultazzjoni tal-pubbliku li tnediet f'Marzu 2010. Huwa mistenni li l-Kummissjoni għandha tkun f'pożizzjoni li tgħaddi l-proposta tagħha lill-Kunsill u l-Parlament fil-bidu tal-2011. It-tul tal-proċedura leġiżlattiva sussegwenti ma tistax tiġi prevista b'ċertezza iżda probabbli ddum mill-inqas 15-18-il xahar. Minkejja dan, hija x-xewqa tal-Kummissjoni li r-Regolament il-ġdid tas-SPĠ jkun japplika malajr kemm jista' jkun u meta jsir dan il-prolongazzjoni temporanja tal-iskema attwali għandha tintemm. Għalhekk il-perjodu li jifdal ta' applikazzjoni tar-Regolament tas-SPĠ mhuwiex biżżejjed biex jippermetti t-tħejjija ta' proposta tal-Kummissjoni għal dan l-iskop u ftehim sussegwenti dwar regolament suċċessur permezz tal-proċedura leġiżlattiva ordinarja. Minkejja dan, huwa preferibbli li tiġi żgurata l-kontinwità fl-operat tal-iskema lil hinn mill-31 ta' Diċembru 2011. Il-konsegwenzi ta' kwalunkwe interruzzjoni fil-kopertura legali għas-SPĠ jistgħu jkunu li l-importazzjonijiet kollha li jaqgħu taħt is-SPĠ jmorru lura għal trattament standard għall-aktar nazzjon favorit, minbarra għal dawk mill-pajjiżi l-inqas żviluppati li jkunu koperti mir-reġim ta' Kollox ħlief Armi (KĦA). Konsegwentement u b'mod parallel għall-ħidma tar-Regolament tas-SPĠ li jmiss, huwa propost li r-Regolament attwali jiġi ppreservat lil hinn mill-31 ta' Diċembru 2011 b'tibdiliet minimi sakemm jasal iż-żmien li fih isir qbil dwar Regolament suċċessur u jidħol fis-seħħ. Fid-dawl tal-inċertezzi attwali dwar iż-żmien li se jittieħed biex jitlesta l-proċess leġiżlattiv dwar Regolament suċċessur, huwa propost li l-validità tar-Regolament tas-SPĠ attwali tiġi estiża sal-31 ta' Diċembru 2013. Dan għandu joħloq spazju adegwat biex ir-Regolament suċċessur jitħejjea u jsir qbil dwaru b'avviz biżżejjed għall-operaturi ekonomiċi u l-pajjiżi benefiċjarji biex iħejju lilhom infushom għal kwalunkwe bidla li ssir mingħajr ma jittieħed ir-riskju li estensjoni indefinita fil-fatt tkompli l-istatus quo u tittardja riformi f'waqthom fl-iskema. Din il-proposta temenda biss dawk l-elementi tar-Regolament (KE) Nru 732/2008 li huma meħtieġa għall-estensjoni tal-validità tiegħu sa l-31 ta' Diċembru 2013. Ma hemm proposta l-ebda bidla għad-demarkazzjoni ta' taqsimiet speċifiċi tal-prodotti fir-rigward ta' benefiċjarji individwali kif diġà previst fir-Regolament attwali. Il-proposta tintroduċi aġġustamenti biex tippermetti lill-pajjiżi li qed jiżviluppaw li jilħqu l-kriterji biex ikunu eliġibbli għall-arranġament ta' inċentiv speċjali għall-iżvilupp sostenibbli u l-governanza t-tajba (is-SPĠ+) biex igawdu minn preferenzi addizzjonali ta' tariffi taħt il-kappa ta' dan il-ftehim jekk, meta jagħmlu t-talba tagħhom sal-31 ta' Ottubru 2011 jew it-30 ta' April 2013, il-Kummissjoni tiddeċiedi li tagħtihom l-arranġament ta' inċentiv speċjali rispettivament sal-15 ta' Diċembru 2011 jew il-15 ta' Ġunju 2013. Il-pajjiżi li qed jiżviluppaw li diġà ngħataw benefiċċji li jaqgħu taħt l-arranġament ta' inċentiv speċjali b'riżultat tad-Deċiżjonijiet tal-Kummissjoni rilevanti ta' Diċembru 2008 u Ġunju 2010 għandhom jippreservaw dak l-istatus tul l-estensjoni tal-iskema attwali. Id-Deċiżjoni tal-Kummissjoni 2008/938/KE tad-9 ta' Diċembru 2008[1] dwar il-lista ta' pajjiżi benefiċjarji li jikkwalifikaw għas-SPĠ+ illimitat il-perjodu tal-validità ta' dan it-trattament preferenzjali mill-1 ta' Jannar 2009 sal-31 ta' Diċembru 2011. Ir-Regolament tal-Kunsill (KE) Nru 732/2008 fih ċerti setgħat riservati għall-Kunsill li mhumiex ibbażati fuq id-Deċiżjoni tal-Kunsill 1999/468/KE li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni[2]. Il-Kummissjoni għandha tagħmel proposta li tirrevedi l-proċeduri kollha bħal dawn fil-politika kummerċjali komuni fid-dawl tas-sistema tal-atti ta' implimentazzjoni stipulati fl-Artikolu 291 tat-Trattat dwar il-Funzjonament tal-Unjoni Ewropea u r-regolament dwar ir-regoli u l-prinċipji ġenerali li jikkonċernaw l-eżerċitar tal-Kummissjoni tas-setgħat ta' implimentazzjoni adottati fuq il-bażi tal-Artikolu 291(3). Din il-proposta għandha tindirizza wkoll l-Artikoli 16(4), 19(4) u (5) u 22(2) tar-Regolament attwali. Din il-proposta għandha titressaq malajr kemm jista' jkun u għandha ssegwi l-adozzjoni mill-Kummissjoni fid-9 ta' Marzu 2010 tal-proposta tagħha dwar ir-regoli u l-prinċipji ġenerali li jikkonċernaw l-eżerċitar tal-Kummissjoni tas-setgħat tagħha ta' implimentazzjoni. Il-proposta ta' estenzjoni tar-Regolament tas-SPĠ attwali ma tidħolx għall-ispejjeż debitati lill-baġit tal-UE. L-applikazzjoni tagħha lanqas ma tinvolvi xi telf ta' introjtu doganali meta mqabbla mal-qagħda attwali. 2010/0140 (COD) Proposta għal REGOLAMENT (UE) TAL-PARLAMENT EWROPEW U TAL-KUNSILL li jemenda r-Regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta' Jannar 2009 sal-31 ta' Diċembru 2011 IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikulari l-Artikolu 207(2) tiegħu, Wara li kkunsidraw il-proposti tal-Kummissjoni Ewropea, Wara t-trażmissjoni tal-proposta lill-Parlamenti nazzjonali, B'aġir skont il-proċedura leġiżlattiva ordinarja, Billi: (1) Mill-1971 'il hawn, l-Unjoni Ewropea tat preferenzi kummerċjali lill-pajjiżi li qed jiżviluppaw, fil-qafas tas-sistema ġeneralizzata ta' preferenzi (is-SPĠ) tagħha. Is-SPĠ hija implimentata permezz ta' Regolamenti suċċessivi li japplikaw skema ta' preferenzi ġeneralizzati ta' tariffi (minn issa 'l quddiem "l-iskema") b'perjodu ta' applikazzjoni ta' ġeneralment tliet snin fl-istess waqt. (2) L-iskema attwali stabbilita permezz tar-Regolament tal-Kunsill (KE) Nru 732/2008 tat-22 ta' Lulju 2008 li japplika skema ta’ preferenzi tariffarji ġeneralizzati għall-perjodu mill-1 ta' Jannar 2009 sal-31 ta' Diċembru 2011 u li jemenda r-Regolamenti (KE) Nru 552/97, (KE) Nru 1933/2006 u r-Regolamenti tal-Kummissjoni (KE) Nru 1100/2006 u (KE) Nru 964/2007[3] li japplika sal-31 ta' Diċembru 2011, u li wara din id-data jiskadi l-operat ta' din l-iskema sakemm ma titteħidx azzjoni leġiżlattiva xierqa biex tiżgura li tissokta tapplika. (3) Titjib ulterjuri għall-iskema għandu jkun ibbażat fuq proposta ta' Regolament ġdid li jieħu inkunsiderazzjoni kwistjonijiet rilevanti dwar l-effettività tar-Regolament (KE) Nru 732/2008 fil-kisba tal-għanijiet tal-iskema. Ir-Regolament il-ġdid għandu jinkludi l-emendi meħtieġa biex jiżgura l-effettività ssuktata tal-iskema. Huwa essenzjali wkoll li l-proposta tal-Kummissjoni tieħu inkunsiderazzjoni dejta tal-istatistika kummerċjali, li se ssir disponibbli biss f'Lulju 2010, dwar importazzjonijiet koperti mill-iskema għall-perjodu li jinkludi l-2009, sena mmarkata minn waqgħa gravi fil-kummerċ globali, inkluż dak tal-pajjiżi li qed jiżviluppaw. Huwa importanti bl-istess mod li jiġi żgurat li l-operaturi u l-pajjiżi benefiċjarji jingħataw avviż adegwat bit-tibdiliet li ġab ir-Regolament il-ġdid. Għal dawn ir-raġunijiet, il-perjodu li baqa' ta' applikazzjoni tar-Regolament (KE) Nru 732/2008 mhuwiex biżżejjed biex jippermetti l-elaborar ta' proposta tal-Kummissjoni u l-adozzjoni sussegwenti ta' Regolament suċċessur permezz tal-proċedura leġiżlattiva ordinarja. Minkejja dan huwa preferibbli li tiġi żgurata l-kontinwità fl-operat tal-iskema lil hinn mill-31 ta' Diċembru 2011 sakemm jasal il-waqt li jiġi adottat u jibda japplika Regolament suċċessur. Fl-istess waqt jinħtieġu xi emendi tekniċi għar-Regolament biex tiġi żgurata koerenza u kontinwità fl-operat tal-iskema. (4) Il-perjodu ta' estensjoni tar-Regolament attwali ma għandux ikun indefinit, konsegwentement u biex jingħata ż-żmien meħtieġ għall-proċess leġiżlattiv għall-adozzjoni tal-iskema tas-SPĠ l-ġdida, il-perjodu ta' applikazzjoni tar-Regolament (KE) Nru 732/2008 għandu jiġi estiż sal-31 ta' Diċembru 2013. Fil-każ li r-Regolament il-ġdid isir applikabbli qabel dik id-data, il-perjodu ta' estensjoni għandu jitqassar b'mod korrispondenti. (5) Il-pajjiżi li qed jiżviluppaw li jilħqu l-kriterji biex ikunu eliġibbli għall-arranġament speċjali ta' inċentiv għall-iżvilupp sostenibbli u l-governanza t-tajba (SPĠ+) għandhom ikunu kapaċi jgawdu minn preferenzi addizzjonali ta' tariffi taħt il-kappa ta' dak l-arranġament jekk, meta jagħmlu t-talba tagħhom sa l-31 ta' Ottubru 2011 jew it-30 ta' April 2013, il-Kummissjoni tiddeċiedi li tagħtihom l-arranġament speċjali ta' inċentiv rispettivament sal-15 ta' Diċembru 2011 jew il-15 ta' Ġunju 2013. Il-pajjiżi li qed jiżviluppaw li diġà ngħataw benefiċċji li jaqgħu taħt l-arranġament speċjali ta' inċentiv b'riżultat tad-Deċiżjonijiet tal-Kummissjoni rilevanti ta' Diċembru 2008 u Ġunju 2010 għandhom jippreservaw dak l-istatus tul l-estensjoni tal-iskema attwali, ADOTTAW DAN IR-REGOLAMENT: Artikolu 1 Ir-Regolament (KE) Nru 732/2008 huwa emendat kif ġej: (1) Fit-titolu, il-kliem: "għall-perjodu" u "sal-31 ta' Diċembru 2011" jitħassar. (2) Fl-ewwel subparagrafu tal-Artikolu 8(2), jiżdiedu l-punti (c) u (d) li ġejjin: "(c) għall-finijiet tal-Artikolu 9(a)(iii) - dawk disponibbli fl-1 ta' Settembru 2010, bħala medja annwali fuq tliet snin konsekuttivi, (d) għall-finijiet tal-Artikolu 9(a)(iv) – dawk disponibbli fl-1 ta' Settembru 2012, bħala medja annwali fuq tliet snin konsekuttivi." (3) L-Artikolu 9 għandu jiġi emendat kif ġej: (a) Fil-paragrafu 1, jiddaħħal il-punt li ġej wara l-punt (a)(ii): "jew (iii) sal-31 ta' Ottubru 2011, li jrid jingħata arranġament speċjali ta' inċentiv mill-1 ta' Jannar 2012; jew (iv) sat-30 ta' April 2013, li jrid jingħata arranġament speċjali ta’ inċentiv mill-1 ta' Lulju 2013;" (b) Il-paragrafu 3 huwa emendat kif ġej: (i) It-tieni sentenza tinbidel b'dan li ġej:"Il-pajjiżi mogħtija l-arranġament speċjali ta' inċentiv għal żvilupp sostenibbli u governanza tajba abbażi ta' talba skont il-paragrafu 1(a)(i) ma għandhomx l-obbligu li jissottomettu talba skont il-paragrafu 1(a)(ii), 1(a)(iii) jew 1(a)(iv)." (ii) Jiżdied is-subparagrafu li ġej:"Il-pajjiżi mogħtija l-arranġament speċjali ta' inċentiv għal żvilupp sostenibbli u governanza tajba abbażi ta' talba skont il-paragrafu 1(a)(ii) ma għandhomx l-obbligu li jissottomettu talba skont il-paragrafu 1(a)(iii), jew il-paragrafu 1(a)(iv). Il-pajjiżi mogħtija l-arranġament speċjali ta' inċentiv għal żvilupp sostenibbli u governanza tajba abbażi ta' talba skont il-paragrafu 1(a)(iii) ma għandhomx l-obbligu li jissottomettu talba skont il-paragrafu 1(a)(iv)." (4) Fl-Artikolu 10(3), il-punt ta' waqfa fl-aħħar tal-punt (b) jinbidel b'semicolon, u jiżdied dan li ġej wara l-punt (b): "jew (c) sal- 15 ta' Diċembru 2011, għal talba skont l-Artikolu 9(1)(a)(iii), jew (d) sal-15 ta' Ġunju 2013 għal talba skont l-Artikolu 9(1)(a)(iv)." (5) Fl-Artikolu 32(2), il-kliem: "31 ta' Diċembru 2011" jinbidel bil-kliem: "31 ta' Diċembru 2013 jew sad -data stipulata mir-Regolament suċċessur, skont liema minnhom taħbat l-ewwel". Artikolu 2 Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f' Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU L 334, 12.12.2008, p. 90. [2] ĠU L 184, 17.7.1999, p. 23. [3] ĠU L 211, 6.8.2008, p. 1.